钦定古今图书集成/明伦汇编/交谊典/第046卷 > 朱子语类 > 《谢东宫赐宅启》前人
## 钦定古今图书集成/明伦汇编/交谊典/第046卷 > 朱子语类 > 《谢东宫赐宅启》前人

肩吾居异道南，才非巷北，流寓建春之外，寄息灵台
之下。岂望地无湫隘，里号乘轩，巷转幡旗，门容幰盖。
况乃交垂五柳，若元亮之居；夹石双槐，似安仁之县。
却瞻锺阜，前枕洛桥，池通西舍之流，窗映东邻之枣。
来归高里，翻成待封之门；夜坐书台，非复通灯之壁。
才下应王，礼加温阮，官成名立，无事非恩。